
BIROULUI  PERMANENT

AL

CAMEREI  DEPUTAŢILOR

Vă înaintăm alăturat, raportul asupra proiectului de Lege pentru modificarea şi completarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară, trimis cu adresa nr. PLx.480 din 21 octombrie 2019, Camera Deputaților fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.
PREŞEDINTE,

Bogdan – Iulian HUȚUCĂ

RAPORT
asupra proiectului de Lege pentru modificarea şi completarea Ordonanţei Guvernului nr.26/2013 privind întărirea disciplinei financiare la nivelul unor 
operatori economici la care statul sau unităţile administrativ-teritoriale 
sunt acţionari unici ori majoritari sau deţin direct ori 
indirect o participaţie majoritară
În conformitate cu prevederile art.94 din Regulamentul Camerei Deputaților, republicat, cu modificările și completările ulterioare, Comisia pentru buget, finanțe și bănci a fost sesizată, prin adresa nr. PLx.480 din 21 octombrie 2019, spre dezbatere pe fond, cu proiectul de Lege pentru modificarea şi completarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară.
Potrivit prevederilor art.75 din Constituţia României, republicată şi ale art.91 din Regulamentul Camerei Deputaţilor, republicat, cu modificările și completările ulterioare, Camera  Deputaţilor este Cameră decizională. 
Senatul, în calitate de primă Cameră sesizată, a adoptat proiectul de Lege în ședința din data de 16 octombrie 2019.

 La dezbaterea proiectului de Lege s-au avut în vedere avizele favorabile ale Consiliului Economic şi Social, Consiliului Legislativ, Comisiei pentru muncă şi protecţie socială, Comisiei pentru politică economică, reformă şi privatizare și Comisiei juridice, de disciplină şi imunităţi și punctul de vedere negativ al Ministerului Finanțelor.
 Proiectul de Lege supus dezbaterii are ca obiect de reglementare definirea unor noțiuni, modificarea unor termene, precum și simplificarea procesului de aprobare a bugetelor de venituri și cheltuieli, pentru întreprinderile publice la care numirea comisiilor de administrație/supraveghere este finalizată și indicatorii de performanță financiari și nefinanciari au fost aprobați conform prevederilor legale. Totodată, vizează reglementarea posibilității ca operatorii economici aflați în inactivitate temporară de-a lungul întregului exercițiu financiar, să nu fie obligați să mai aprobe bugetele de venituri și cheltuieli.

În conformitate cu prevederile art. 61 din Regulamentul Camerei Deputaților, republicat, cu modificările și completările ulterioare, membrii Comisiei pentru buget, finanţe şi bănci au examinat proiectul de Lege menționat mai sus, în şedinţa cu prezență fizică și online, din data de 11 mai 2021.    
La lucrările Comisiei, deputaţii membrii ai acesteia, și-au înregistrat prezența conform listei de prezenţă.
La dezbaterea acestui proiectul de Lege a participat, în calitate de invitat, domnul Lucian Heiuș, Secretar de Stat în Ministerul Finanțelor.
În urma examinării proiectului de Lege, deputații prezenți la lucrări au hotărât, cu majoritate de voturi, să propună plenului Camerei Deputaţilor un raport de respingere a proiectul de Lege pentru modificarea şi completarea Ordonanţei Guvernului nr.26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară. 
În raport cu obiectul şi conţinutul său, proiectul de Lege face parte din categoria legilor ordinare.

